google/wiki40b huggingface dataset:
Oracle

Struktuurid

Oracle'i andmebaasisüsteem hõlmab vähemalt ühte rakenduse eksemplari koos andmehoidlaga. Eksemplar sisaldab kogumit operatsioonisüsteemi protsessist ja mälustruktuuridest, mis mäluga suhtlevad. Tüüpilised protsessid on PMON (process monitor), mis jälgib teisi taustaprotsesse, ja SMON (system monitor), mis tegeleb eksemplari taastamisega ja hooldab kontrollfaile.
Oracle'i andmebaaside kasutajad viitavad serveripoolsele mälustruktuurile kui SGA-le (System Global Area). SGA valdab tavaliselt vahemälu informatsiooni, nagu näiteks andmepuhvreid, SQL käske ja kasutajaandmeid. Lisaks mälule koosneb andmebaas võrgupõhistest taastelogidest, mis sisaldavad protseduuride ajalugu. Protsessid võimaldavad taastelogisid arhiveerida, mille põhjal teostatakse andmetaastust ja andmejäljendust kasutades Oracle Data Guardi. Oracle'i dokumentatsioon viitab aktiivsele andmebaasieksemplarile kui "jagatud mälu alale".

Rahvusvahelistumine

Oracle Database'i tarkvaral on 63 keeleversiooni (sealhulgas piirkondlikud variatsioonid, nagu briti ja ameerika inglise keel). Versioonide erinevused katavad päevade ja kuude nimed, lühendid ja sortimise.
Oracle Corporation on tõlkinud Oracle Database’i veateated araabia, katalaani, hiina, tšehhi, taani, hollandi, inglise, soome, prantsuse, saksa, kreeka, heebrea, ungari, itaalia, jaapani, korea, norra, poola, portugali, rumeenia, vene, slovaki, hispaania, rootsi, tai ja türgi keelde.
Oracle Corporation varustab andmebaaside arendajaid tööriistade ja mehhanismidega rahvusvaheliste andmebaaside rakenduste loomiseks. Sisemiselt nimetatakse seda "globaliseerumiseks".

Värskendused ja turvamärguanded

Oracle Corporation avaldab kriitilisi värskendusi (Critical Patch Updates) või turvavärskendusi (Security Patch Updates) ja turvamärguandeid (Security Alerts), et sulgeda turvaauke, mida võidakse kasutada andmevarguseks. Kriitilisi värskendusi ja turvamärguandeid avaldatakse kord kvartalis, 17. kuupäevale lähimal teisipäeval.
Eesti Arheoloogiaselts

Eesti Arheoloogiaselts (kirjutatud ka Eesti Arheoloogia Selts) oli Eesti arheoloogiaga tegelev selts.
1990-1991 andis selts välja Eesti Arheoloogiaseltsi Teatajat.
Palvekirjaaktsioon

Palvekirjaaktsioon oli 19. sajandil levinud talurahvaliikumise vorm, mis avaldus Venemaa keskvalitsusele (sh keisrile) palvekirjade esitamisena. Aktsiooni eesmärk oli, et Venemaa keskvalitsus pööraks tähelepanu mõisnike omavolile talupoegade suhtes.
Andre Pärn

Isiklikku

Andre Pärn on abielus ja isa. Andre Pärn on 201 cm pikk ja kaalub 101 kg.
Gaasivahetus

Gaasivahetus on protsess, mille läbi toimub gaaside (hapniku ja CO₂) vahetus organismi ja väliskeskkonna vahel. Tavaliselt toimub see difusiooni teel mööda kontsentratsioonigradienti.
Gaasivahetuse käigus toimub hapniku ja CO₂ vahetus hingamisel ja fotosünteesil. Evolutsiooni käigus on gaasivahetuse efektiivsust tõstetud hingamispinna pindala suurendamise kaudu – nii täidavad seda ülesannet kopsualveoolid ja taime lehed.
Eesti meistrivõistlused temposõidus

Eesti meistrivõistlused temposõidus on Eesti meistrivõistlused temposõidus, mida korraldatakse 1997. aastast. Meistrivõistlused toimuvad ürituse Eesti meistrivõistlused jalgrattasõidus raames.
Charleroi ringkond

Vallad ja osavallad

Ringkond koosneb 12 vallast ja 62 osavallast.
Ann Ojarand

Ann Ojarand (sündinud 20. jaanuaril 1977 Tallinnas) on Eesti põllumajandusteadlane.

Elulugu

Ann Ojarand on teenistujate tütar.
Lõpetas 1995 Tallinna Lilleküla Keskkooli, 1999 Eesti Põllumajandusülikooli agronoomiateaduskonna, 2001 EPMÜ-s magistrantuuri, M.Sc. keemilises bioloogias (2001, EPMÜ), väitekiri "Feromooni komponentide suhte mõju taramähkuri Archips podana Scop. (Lepidoptera: Tortricidae) kommunikatsioonile" (Tartu, 2001). Täiendas end 2000 (magistrandina) Umeå Ülikoolis Rootsis, 2001–04 (vaheaegadega) külalisteadurina MTT-s Soomes. Oli 1998–99 EPMÜ loomakasvatusinstituudi ökokeemia labori laborant, 1999–2003 teadur, 2003–10Eesti Maaviljeluse Instituudi uurimiskeskuse EVIKA teadur, alates 2010 Eesti Põllumajandusülikooli Polli Aiandusuuringute Keskuse tehnik.

Teadustöö

Uurimisvaldkond: taimehaiguste ning taimede genofondi pikaajalise säilitamise uurimine, puuviljandus. 23 teadustrükist.
Eesti Veeremängude Liit

Eesti Veeremängude Liit (lühendatult EVML; varasema nimega Eesti Keegliliit) on Eesti veeremängude alaliit. 
EVML asutati 19. märtsil 1931 nimega Eesti Veeremängu Liit. EVML tegutses aastani 1940. EVML taasasutati 28. novembril 1991.
1991–2004 kandis liit nime Eesti Keegliliit.
Merenkurkku

Merenkurkku (soome; ka Põhja-Kvarkeni väin, rootsi Kvarken ehk Norra Kvarken) on Põhjalahe väin, mis ühendab Perämerd ja Selkämerd.
Väina laius on umbes 80 km ja sügavus kuni 20 m. Väinas on palju saari. Talviti külmub väin tavaliselt kõvasti kinni, mõnel talvel ületab seda jäätee.
Rogelio Pfirter

Rogelio Pfirter (sündinud 25. augustil 1948) on Argentina diplomaat.
Ta on hariduselt jurist.
Aastatel 1995–2000 oli ta Argentina suursaadik Suurbritannias ja aastatel 2002–2010 Keemiarelvade Keelustamise Organisatsiooni peadirektor.
Laagri (Tallinn)

Ajalugu

Laagri oli kunagi osa Pääskülast, kuid vangilaagri ja hiljem sõjaväelaagri tekkimine tõrjus Pääsküla nime kõrvale. Sõjaväelaste transpordi paremaks korraldamiseks avati Laagris 1932. aastal raudteepeatus. Peatus asus Pääsküla jõest lõuna pool ning kujutas endast tüüpilist teivasjaama "piletimüügiga vagunis".
1957. aastal otsustas Eesti NSV põllumajandusministeerium luua Laagrisse individuaalelamute elamurajooni. Tol ajal kuulusid Laagri alad Tuleviku kolhoosile, mis tähendas, et krundi suurus võis olla 1200 m² (linnas 600 m²). 1958. aastal puhastati maa võsast, loodi tänavateplaneering, märgiti maha trassid jne. Kuna Laagri maa oli soostunud, tuli seda kuivendada, milleks loodi üle 10 kilomeetri drenaaži.
Laagri maa-ala jaotati 151 krundiks, mille arv vähenes hiljem 109-le. Laagrisse lisandusid mõned korterelamud, 1962. aastal ehitati kauplus. 
1958. aastal rajati raudteepeatusse perroon ja piletimüügiruum.
Laagri asumi need alad, mis jäid Pääsküla jõest põhja poole, liideti Tallinnaga 1968. aastal. Jõest lõuna pool olev osa jäi Harju rajooni osaks.

Laagri asumi tänavad

Laagri asumis on järgmised tänavad: Männimetsa tee, Arukaskede puiestee, Sookaskede puiestee, Kaskede puiestee, Pajude puiestee, Lehiste puiestee, Pärnade puiestee, Paplite puiestee, Saarvahtra puiestee, Tammede puiestee ja Põdra tänav.
Vabatahtliku töö turism

Ajalugu

Rahvusvahelise vabatahtliku tegevuse ametlikuks alguseks võib pidada Briti Punase Risti Voluntary Aid Detachmenti (VAD) struktuuri loomist 1909. aastal. VAD vabatahtlikud tegutsesid Esimese maailmasõja ajal lahinguväljadel üle Euroopa ja Lähis-Ida ning ravisid sõdureid ja tsiviilisikuid olenemata sellest, mis riigi sõjaväkke nad kuulusid.
1960ndatel said üliõpilaste ja teadus kraadi saanud lõpetajate seas populaarseks vabatahtliku tegevuse liikumine ja välismaal õppimise programmid. Ühinenud Rahvaste Organisatsioon alustas noortele spetsialistidele mõeldud vabatahtlike programmidega, mis kestsid enam kui kaks aastat.
Viimastel aastatel on rahvusvahelise vabatahtliku tegevuse kättesaadavus kasvanud märgatavalt ning paljud heategevusorganisatsioonid ja reisibürood viivad kokku vabatahtlikud valitsusväliste organisatsioonidega arengumaades. Jätkuvalt tegutsevad ka keskmise ja pika kestusega programmid, mis on mõeldud kvalifitseeritud vabatahtlikele. Näiteks aastatel 2013–2016 professionaalsete vabatahtlike abi Ebola viiruse epideemia peatamiseks Lääne-Aafrikas.
Soome-Ugri Selts

Soome-Ugri Selts (soome keeles Suomalais-Ugrilainen Seura, prantsuse keeles Société Finno-Ougrienne) on Soomes tegutsev teaduslik selts, mille eesmärk on edendada soome-ugri keelte ja altai keelte uurimist, samuti neid keeli kõnelevate rahvaste ja nende kultuuride uurimist.
Soome-Ugri Selts asutati aastal 1883 Helsingis professor Otto Donneri algatusel.
Aasta 2006 lõpul oli Soome-Ugri Seltsil ligikaudu 800 liiget. Liikmed jagunevad tegevliikmeteks, auliikmeteks, välisliikmeteks ja annetajaliikmeteks.
Selts peab iga kuu kolmandal reedel Helsingis ettekandekoosoleku, kus arutatakse ka üldisi asju. Soome-Ugri Selts annab igal aastal välja kaks teaduslikku stipendiumi. Aastakoosolekut peab selts M. A. Castréni sünniaastapäeval 2. detsembril.

Kirjastamistegevus

Tänapäeval on Soome-Ugri Seltsi kõige olulisem tegevusvaldkond kirjastamine. Selts annab välja mitut teaduslikku väljaandesarja, millest olulisemad on 1890. aastast ilmuv Suomalais-Ugrilaisen Seuran Toimituksia (prantsuskeelse pealkirjaga Mémoires de la Société Finno-Ougrienne, juulis 2011 oli ilmunud 261 köidet), sõnaraamatusari Lexica Societatis Fenno-Ugricae, aastast 1901 ilmuv jätkväljaanne Finnisch-Ugrische Forschungen (juuliks 2011 oli ilmunud 60 köidet), ja Suomalais-Ugrilaisen Seuran Aikakauskirja (prantsuskeelse nimega Journal de la Société Finno-Ougrienne, 2011. aasta juuliks oli ilmunud 92 köidet.)
Lisaks avaldab Soome-Ugri Selts soome-ugri keelte õppevahendeid (sari Apuneuvoja suomalais-ugrilaisten kielten opiskelua varten ehk Hilfsmittel für das Studium der Finnisch-Ugrischen Sprachen) ja etnograafiliste teadustööde sarja Kansatieteellisiä julkaisuja (prantsuse keeles Travaux ethnographiques de la Société Finno-Ougrienne). Selts avaldab ligikaudu kümme teaduslikku teost aastas.
Selle artikli kirjutamisel on kasutatud soomekeelset artiklit fi:Suomalais-Ugrilainen Seura seisuga 20.07.2011.
Mary-Louise Parker

Mary-Louise Parker  (sündinud 2. augustil 1964 Fort Jacksonis Lõuna-Carolinas) on Emmy ja Tony auhinna ning Kuldgloobusega pärjatud USA filminäitleja.
Tema tuntuimate rollide hulka kuuluvad osatäitmised filmides "Fried Green Tomatoes", "Boys on the Side", seriaalides "Presidendi meeskond" ja "Weeds" ning minisarjas "Ameerika inglid".
Parker oli pere 4 lapsest noorim. Tema ema oli Caroline Louise (sündinud Morell) ja isa oli John Morgan Parker, USa jalaväes teeninud kohtunik. Isa töö tõttu elas ta koos perega Tennessees, Texases, Tais, Saksamaal ja Prantsusmaal.
Parker nimetas oma lapsepõlve läbinisti õnnetuks. Ta kirjeldas seda: «Minu vanemad tegid kõik, mis suutsid. Mul olid raamatud, riided, kodu ja soe voodi, aga ma polnud kunagi õnnelik.» Ta lõpetas keskkooli Arizonas Tempes ja Põhja-Carolina kunstiülikooli näitlejana.
Parkeri näitlejakarjäär algas pisirolliga seebiooperis "Ryani lootus". 1990 sai ta esimese peaosa Craig Lucase ulmenäidendis "Eelmäng suudlusele" ja nimetati selle eest "Tony" kandidaadiks, aga ei võitnud. Kuid tema talent lõi õitsele alles järgmisel kümnendil.
1996. aastast 2003. aasta novembrini oli Parker suhtes näitleja Billy Crudupiga, kes jättis ta maha, kui Parker oli seitsmendat kuud rase, ja läks 15 aastat noorema Claire Danesi juurde. Parkeri poja William Atticuse ristiema on Susan Sarandon.
Alates 2006. aasta detsembrist oli Parker suhtes näitleja Jeffrey Dean Morganiga. 2007. aasta septembris lapsendas Parker tüdruku Etioopiast Caroline Aberash Parkeri. 12. veebruaril 2008 teatasid Parker ja Morgan oma kihlusest, aga 2009. aasta aprillis läksid lahku.
2013. aastal autasustati Parkerit tema töö eest organisatsioonis Hope North, mis tegeleb Uganda kodusõja noorte ohvrite ravi ja haridusega.
Parker on väikestviisi kirjanik. Alates 2007. aastast on ta avaldanud artikleid ajakirjas "Esquire". 2015. aasta novembris avaldas ta memuaarid kirjades raamatuna "Kallis hr. Sina".
Heinrich XI (Reußi vanema liini vürst)

Heinrich XI (18. märts 1722 Obergreiz – 28. juuni 1800 Greiz) oli esimene Reußi vanema liini (Reuß-Greizi) vürst 1778. aastast kuni surmani.
Ta oli Obergreizi krahv alates 1723. aastast ja päris 1768. aastal Untergreizi, taasühendades nii Reußi vanema liini valdused. 12. mail 1778 ülendati ta riigivürstiks.
Alfred Oebius

Alfred Oebius (16. detsember 1873 Pala – 19. oktoober 1956 München) oli eesti vaimulik.
Lõpetas Tartus gümnaasiumi. Tartu Ülikooli usuteaduskonnas õppis ta aastatel 1892–1896. Oli prooviaastal Laiuse Püha Jüri koguduses. Ordineeriti õpetajaks 24. jaanuaril 1899.
Oli 1899–1901 Sindi ja Tori koguduse adjunktõpetaja. Audru Püha Risti koguduse õpetajana tegutses 1901–1939.
Lahkus aastal 1939 Saksamaale. Oli 1939–1945 Schneidemühli Püha Johannese koguduse õpetaja (praegu Piła linnas Suur-Poola vojevoodkonnas). Jäi aastal 1946 emerituuri, kuid oli 1946–1952 Bayreuthis ja 1952–1956 Münchenis haiglavaimulik.

Isiklikku

Tema isa oli Pala mõisa aednik, ema oli eestlanna (neiuna Anna Pauline Kuusik), onupoeg oli arhitekt Edgar Johan Kuusik.
Tõnu Saar

Tõnu Saar (sündinud 6. augustil 1944 Kuremaal) on eesti näitleja.
Nooruses harrastas ta sporti ning tuli keskmaajooksus kaks korda Eesti koolinoorte meistriks.
Aastal 1968 astus ta Tallinna Riikliku Konservatooriumi lavakunstikateedrisse, kus õppis Voldemar Panso juhendataval kursusel. Ta lõpetas 1972. aastal lavakunstikateedri V lennu.
Tema osatäitmiste seas on professor Peeter Pipar Eesti Televisiooni 1985. aasta lastelavastuses "Pailapsiin" ja vanaisa Eesti Televisiooni 1990. aasta telelavastuses "Pätu".
Tõnu Saar on mänginud tosinkonnas filmis. Tallinnfilmi 1979. aastal valminud ulmefilmis "Navigaator Pirx" mängis ta kosmonaut Kurt Weberit.
Turvajalanõud

Stiilid

Turvajalanõusid valmistatakse erinevates stiilides. (Nt. saapad, tossud, kingad jne). Olemas on ka viisakamaid turvajalanõusid, mis on mõeldud järelevalvet teostavatele inseneridele, kes külastavad objekte, kus on kohustuslik kanda turvajalanõusid, kuid samas peavad käima ka tähtsamatel koosolekutel. Valmistatakse ka selliseid turvasaapaid, mis on moes näiteks selliste subkultuuride seas nagu skinheedid, punkarid ja rivetheadid.

Tähistused

Löögimõju: I/75, I/50, I/30, tähistavad, kui kukutati 50-naelane raskus peale.
Kokkusurumine: C/75, C/50, C/30, tähistavad, kui suruti jalatsit vastavalt 2500-, 1750- ja 1000-naelaste raskustega.
Mida suurem on number, seda tugevam on jalanõu. Elektrostaatilise mahalaadimise tähistused on SD tüüp I või tüüp II. Selliste tähistustega jalanõud ei lase koguneda staatilisel elektril, mis mahalaadimisel võib süüdata kemikaale või muid kergesti süttivaid aineid.
Paolo Sorrentino

Paolo Sorrentino (sündinud 31. mail 1970 Napolis) on itaalia filmilavastaja.
Tema lavastatud on 2013. aastal valminud film "Kohutav ilu", 2016. aastal 10-osaline telefilm "Noor paavst" jpt.
Julio Iglesias

Julio Iglesias [h'uulio igl'eesias] (sündinud 23. septembril 1943) on hispaania poplaulja, kitarrist ja laulukirjutaja.
Ta on avaldanud 77 albumit 14 keeles. Ta on maailma läbi aegade kümne edukama popartisti hulgas. Tema albumeid on müüdud üle 200 miljoni.
1960. aastatel mängis Iglesias jalgpalli ja oli Madridi Reali väravavaht.
22. septembril 1963 sattus Iglesias autoõnnetusse. Ta kaotas oma auto üle kontrolli ja keeras sellega üle katuse. Tulemuseks oli parapareksia ehk seljaaju kokkusurumine. Iglesias oli kolm aastat väga haige ja arstid arvasid, et ta ei pruugi enam käima hakata, kuid pikkamööda ta tervenes.
Käte ja sõrmede treenimiseks hakkas Iglesias kitarri mängima. Pärast tervenemist sõitis ta Suurbritanniasse inglise keelt õppima ja ühtlasi hakkas lauljaks.
Aastal 1968 võitis ta laulukirjutajatele mõeldud Benidormi rahvusvahelise laulufestivali oma lauluga "La Vida Sigue Igual" ja sõlmis lepingu plaadiettevõttega Discus Columbia, mis on Columbia Recordsi Hispaania haru.
Aastal 1970 esindas ta Hispaaniat MIDEM-i heliplaadimessil Cannes'is ja võitis esikoha Barcelona laulufestivalil oma lauluga "Gwendoline", mis kindlustas talle osavõtu 1970. aasta Eurovisiooni lauluvõistlusel. Lauluvõistlusel sai ta kaheksa punktiga neljanda koha.
Mitu tema laulu on saavutanud rahvusvahelise tunnustuse: "Rio rebelde" ("Mässav jõgi") tõi talle kuldplaadi Mehhikos, "Uno canto a Galicia" ("Laul Galiciale") pälvis sama tunnustuse peale kodumaa veel Belgias ja Hollandis.
Aastal 1971 abiellus Iglesias Filipiinide ajakirjaniku ja modelli Isabel Preysleriga. Abielust sündis kolm last: Chabeli Iglesias, Julio Iglesias noorem ja Enrique Iglesias. Tütar on ajakirjanik, pojad on samuti lauljad. 1979 abielu lahutati.
Praegu on Iglesias abielus hollandi modelli Miranda Rijnsburgeriga. Neil on kolm poega ja kaksikud tütred: Miguel (1997), Rodrigo (1999), Victoria ja Cristina (2001) ning Guillermo (2007).
Johannes Vellerind

Johannes August Vellerind (kuni 1923. aastani Johannes August Viitmann) VR I/3 (22. august 1891 Koeru, Väinjärve vald, Järvamaa – 1. juuli 1941 Viljandi) oli Eesti sõjaväelane (kolonel, 1937).

Elukäik

Lõpetas 1912. aastal Tartu õpetajate seminari ning asus sama aasta oktoobrist vene sõjaväes sundaega teenima. Enne Esimese maailmasõja puhkemist jõudis lühikest aega olla Türi kihelkonnakoolis õpetaja. Maailmasõja puhkedes asus vabatahtlikult sõjaväeteenistusse, lõpetas 1915. aasta septembris  Odessa 2. lipnike kooli, viibis rindel Ida-Preisimaal ja Rumeenias. 
Määrati 17. novembril 1918 Koeru kihelkonna Kaitseliidu ülemaks, 9. aprillil 1919 Järva maakonna Kaitseliidu ülema abiks. 1. maist 1919 viidi Vabariigi Kaitseliidu Staapi Kaitseliidu osakonna ülema abiks. Vabadussõja ajal teenis Järva kaitsepataljonis ja osales lahinguis Vasknarva, Rakke ja Paide all. 
20. maist 1920 nimetati Sõjaväeringkonna staabi Kaitseliidu osakonna ülema abiks. 26. jaanuarist 1921 arvati Kaitseliidu jaoskonna likvideerimise tõttu staabi juurde ülekoosseisuliseks ohvitseriks. 1. maist 1921 määrati Harju maakonna Rahvaväe ja Kaitseliidu ülema ajutiseks kohusetäitjaks. 1. juunist 1921 viidi üle lennuväkke.
Määrati merelennu salga nooremaks ohvitseriks. 1. augustist 1921 nimetati lennuväe adjutandi kohusetäitjaks, 1. maist 1922 majandusjaoskonna ülemaks. 1924. aastal lõpetas alalisväe ohvitseride kursuse ning loeti alalisväe ohvitseriks. 1925. aastal lõpetas õppejaoskonna kolmanda lendurvaatlejate kursuse ning kinnitati 20. juulil s.a. lendurvaatleja kutses. 16. septembrist 1925 määrati Vellerind maalennu divisjoni ülema abiks, 1. aprillist 1927 eskadrilli nr 1 ülemaks. 24. veebruarist 1929 sai Lennuväerügemendi divisjoni nr 1 ülemaks. 1. juulil 1930 määrati Johannes Vellerind Lennubaasi ülemaks.
1934. aastal asus õppima Kõrgemas Sõjakoolis ning tema asemele lähetati Lennubaasi ülema ajutiseks kohusetäitjaks Karl Haas. Õppis Kõrgemas Sõjakoolis juhtimise ja staabiteenistuse alal. Lõpetas kooli 1937. aastal kaitstes väitekirja „Õhuoperatsioonid ja nende teostamine Nõukogude Vene ametliku doktriini ja sõjakirjanduse seisukohalt”. 
Vabastati Lennubaasi ülema kohalt 1. novembril 1936, määrati Haridusministeeriumi noorsoo ja vabahariduse osakonna direktoriks. Haridusministriks oli tema Tartu õpetajate seminari aegne koolivend Aleksander Jaakson. 14. septembril 1937. aastal määras teedeminister Johannes Vellerindi Aeroklubi nõukogu liikmeks. 
Peale juunipööret lahkus 28. juunil 1940 omal soovil Haridusministeeriumist ning teenis seejärel lühikest aega Auto-tanki rügemendi viimase ülemana. 
Suri Viljandi haiglas raske haiguse tagajärjel.
Vallo Tillmann

Vallo Tillmann (sündinud 28. augustil 1963) on eesti arst ja arstiteadlane.
Ta lõpetas 1988. aastal cum laude Tartu Ülikooli arstiteaduskonna ning sai 1989. aastal internatuuridiplomi pediaatrias. 2000. aastal kaitses ta meditsiinidoktori kraadi Manchesteri Ülikoolis tööga "Methodological, biochemical and clinical aspects of short-term growth in children".
Ta on Tartu Ülikooli pediaatriaprofessor ja Tartu Ülikooli Kliinikumi Lastekliiniku juhataja.
Kemi (Soome)

Linnaosad

Ajos, Hepola, Karihaara, Karjalahti, Kivikko, Koivuharju, Nauska, Paattio, Peurasaari, Ritikka, Rytikari, Sauvosaari, Syväkangas, Takajärvi, Tervaharju
Werner Arthur Wolfgang Plath

Werner Arthur Wolfgang Plath (8. oktoober 1902 Käina – 8. aprill 1996 Hamburg) oli baltisaksa päritolu Eesti arst.
Ta lõpetas aastal 1921 Tallinna toomkooli. Ta õppis aastatel 1921–1926 Tartu Ülikooli arstiteaduskonnas, mille lõpetas arsti astme väärilisena cum laude. Akadeemiliselt kuulus ta korporatsiooni Estonia.
Ta oli aastal 1927 volontäärassistendina tegev Kaitseväe Keskhaigla haavaosakonnas Tallinnas. Aastatel 1928–1930 oli ta Tallinnas Diakonisside Asutise haigla assistendiks. Aastal 1930 siirdus ta Saksamaale ja oli Betheli kliiniku kirurgiaosakonna arst ning aastal 1931 Göttingeni ülikooli kõrvakliiniku assistent. Aastal 1932 tuli ta tagasi Eestisse ja töötas aastatel 1932–1938 Narva kalevivabriku arstina ja haigla juhatajana. Aastal 1939 siirdus uuesti Tallinna Diakonisside Asutise arsti kohale ja töötas samaaegselt kõrva-nina-kurguhaiguste eraarstina Tallinnas.
Aastal 1939 repatrieerus ta koos perekonnaga Saksamaale. Aastatel 1940–1945 töötas ta erapraktikuna kõrva-nina-kurguarstina Hohensalzas (praegu Inowrocław, Inowrocławi maakond, Kujawy-Pomorze vojevoodkond, Poola). Aastatel 1945–1949 oli ta arstiks Pössneckis Saale-Orla kreisis Tüüringis, aastatel 1949–1972 Düsseldorfis, pärast seda jäi ta pensionile, elades Düsseldorfi lähedal Hildenis.
Dr. Werner Plath suri aastal 1996 Hamburgis.

Isiklikku

Tema isa Paul Plath oli Käina Martini koguduse õpetaja ja Tallinna Toomkooli ülemõpetaja, vend Gerhard Alexander Robert Plath oli Peetrimõisa koguduse õpetaja.
Kalmar (eesnimi)

Kalmar on mehenimi.
Eestis elas Rahvastikuregistri andmetel 16. novembri 2012 seisuga 63 Kalmari-nimelist inimest.
Raudteejaam

Raudteejaam on raudteetaristu rajatis, mis võimaldab rongide vastuvõtmist, ärasaatmist ja peatusteta läbilaskmist, rongide kohtumise ja möödasõidu korraldamist ning manöövritöö tegemist. Tulenevalt vastava raudteetaristu olemasolust ja otstarbest võimaldavad raudteejaamad ka veoste vastuvõtmist-väljaandmist ja reisijate teenindamist ning muid raudteeliiklusega seotud tehnilisi operatsioone. 
Raudteejaamad ehitatakse tavaliselt raudteeliini sirgele ja tasasele või väikse kaldega osale (jaamatee kasuliku pikkuse ulatuses võib raudtee kalle olla kuni 0–2,5‰); erandjuhul võivad nad paikneda kallakul või kõveral liiniosal (horisontaalkõvera raadius ei tohi olla alla 1200, mägises kohas alla 500 m).
Kõo valla vapp

Kõo valla vapp on Viljandi maakonnas asunud endise Eesti haldusüksuse Kõo valla vapp.
Riigikantselei pole valla vappi kinnitanud.

Vapi kirjeldus

Vapi kuldkollasel kilbil on must kellatorn rukkilillesinise Andrease risti taustal.

Põhjendus

Kellatorn sümboliseerib vallaelanike ärksust ja kaitstust, Andrease rist lootust paremale tulevikule ning kuldkollane taust piirkonna põhilist tegevusala – viljakasvatust.
Messier 51

Messier 51 ehk Veekeerise galaktika (tuntud ka kui Messier 51a, M51a ja NGC 5194) on spiraalgalaktika Jahipenide tähtkujus. See oli esimene galaktika, mis klassifitseeriti spiraalgalaktikaks. 
M51 on tuntumaid galaktikaid põhjapoolkeral. See on oletatavalt 23 miljoni valgusaasta kaugusel Linnutee galaktikast. M51 ja selle kaaslast NGC 5195-t on võimalik näha selgetel öödel isegi binokliga.

Avastamine

Veekeerise galaktika avastas 13. oktoobril 1773 Charles Messier, kes andis sellele oma kataloogis numbri M51. Selle kaasgalaktika M51b avastas 1783. aastal Pierre Méchain. M51 spiraalset struktuuri märkas aga alles 1845. aastal lord William Parsons 180 cm teleskoobiga.

Kaaslane

M51 kaaslane NGC 5195 (tuntud ka kui M51b) on kääbusgalaktika, mis tõmbub M51 poole. Nad on üks tuntumaid galaktikapaare.
House of Secrets

Muusika ja laulusõnad

Albumi lauludel on elemente erinevatest muusika stiilidest, sealhulgas nu metal, death metal, groove metal, alternatiivrokk, alternative metal, extreme metal, funk metal, hiphop, ambient ja spoken word. Albumi laulusõnad puudutavad enamasti teemasid nagu ebakindlus ja enesehäda, kuid samas laulul "Warhead" on äärmiselt poliitiline tekst.